Vermeende plaasrowers vas | Maroela Media
Twee verdagtes wat na bewering 'n plaasvoorman op 'n plaas naby Zeerust, Noordwes, aangeval het, het Maandag in die landdroshof in Bafokeng verskyn.
Die twee, 'n 37-jarige en 44-jarige verdagte, is Sondag in hegtenis geneem in verband met 'n plaasroof, waartydens 'n 42-jarige voorman gesteek en van sy kontant beroof is. Kapt. Aafje Botma, polisiewoordvoerder, sê die twee verdagtes het glo die plaashuis geplunder en toe gevlug met 'n Toyota Hilux, selfone en kontant.
"Die polisie se ondersoek het hulle gelei na 'n huis in Tlhabane-Wes, naby Rustenburg, waar die gesteelde bakkie buite geparkeer was," sê Botma. Die twee is in hegtenis geneem en die polisie het dagga, twee kameras en 18 selfone gevind.
Die verdagtes word aangekla van die besit van gesteelde goedere en dwelms en bly in aanhouding tot hulle weer Donderdag in die hof verskyn.
In 'n onverwante voorval het die polisie 'n soektog van stapel gestuur nadat 'n 67-jarige boer en sy 66-jarige vrou op hul plaas in Wolmaransstad aangeval is. Schalk en Lettie van der Merwe is Sondag tussen 16:00 en 17:00 deur 'n groep van vyf verdagtes aangeval. Schalk is in die aanval dood en Bettie is ernstig beseer. "Die verdagtes, twee vroue en drie mans, het kontant en vuurwapens gebuit en in 'n wit Toyota-bakkie van die toneel gevlug. Hulle is steeds op vrye voet," sê Botma.
Die polisie het gevra dat enigiemand met inligting oor die voorval of die verdagtes lt.kol Thapelo Madito by 082 416 3621 bel.
plaasaanvalle plaasmoorde Wolmaransstad Zeerust
Dankie en goeie werk
Goeie werk. Hoopnet hulle kry voldoende vonnis.
Goeie werk. Hoop net hulle kry voldoende vonnis.
Dit was n beplande aanval en 2 vrouens is gebruik om aandag af te trek, almal moet meer paraat wees in die feestyd.